احتجاجات احتلوا

احتجاجات احتلوا  Occupy protests او احتجاجات الغضبانين Indignants protests ، هى حركات احتجاج و غضب شعبى و مظاهرت قامت فى امريكا و اوروبا للاحتجاج على الأوضاع الاقتصاديه و عدم المساواه الاقتصاديه بين الطبقات و طمع البنوك و الشركات الكبرى و تحكمها فى الحكومات لمصالحها الشخصيه من غير الأخد فى الاعتبار مصالح عامة الناس الاجتماعيه و الاقتصاديه. ابتدت الحركه فى مدريد فى اسبانيا فى مايو 2011 و من هناك انتشرت فى بلاد اوروبيه بيعانى سكانها من ارتفاع الاسعار و التدهور الاقتصادى و منها اليونان ، و بعدين انتشرت فى كذا مدينه اوروبيه و امريكيه.

فى نيو يورك فى امريكا حصلت احتجاجات تحت شعار " احتلوا وول ستريت Occupy Wall Street " فى سبتمبر 2011 ، وول ستريت هو شارع المال و البنوك. الاحتجاجات كانت على البطاله و حالة الكساد الاقتصادى. و فى 15 اكتوبر 2011 عمت المظاهرات الغاضبه اكتر من 25 بلد. اقوى المظاهرات و اللى اتحولت لعنف كانت فى نيو يورك و روما و فرانكفورت و لندن و ردت السلطات بضرب المتظاهرين و القبض على اعداد منهم. فى نيو يورك استخدمت قوات مكافحة الشغب الحصنه فى الهجوم على المتظاهرين و اعتقلت اعداد منهم. الاف المتظاهرين كانو احتشدو فى الشوارع فى نيو يورك كتلبيه لنداء حركة " احتلو وول ستريت " و هتفو بشعارات ضد النظام السايد زى " احنا من الشعب " و " باعونا " و " عايزين شغل ". البوليس راقب المظاهرات المتحركه من على المتوسيكلات و هاجم المتظاهرين بالحصنه و ضربهم بالعصيان و قبض على اعداد منهم.

استمرت المظاهرات فى امريكا ، و فى مدينة شيكاجو خرج المتظاهرين للشوارع فى 16 اكتوبر و احتشدو فى منطقة نص البلد و نصبو خيم و مشيت مسيرة من مجلس الاحتياطى الاتحادى (البنك المركزى الأمريكى) لجنينة جرانت ، و اعتقل البوليس حوالى 175 مواطن.

وسيله تانيه للاحتجاج عملها الغضبانين كانت سحب مدخراتهم من البنوك و قفل حساباتهم. فى نيو يورك دخلت ناس من زباين سيتى بنك Citi Bank البنك و طلبو قفل حسابتهم فاتقفلت عليهم الأبواب و جه البوليس و اتقبض على واحده ست منهم.

فى  المانيا عمت المظاهرات أكتر من 50 مدينه رفع المتظاهرين يفط ضد النظام الاقتصادى الجاير و سياسات الشركات و البنوك الكبيره زى " انتو بتدمرو مستقبلنا " و " انتو بتتلعيبة بحياتنا ". اكبر المظاهرات دى حصلت قدام البنك المركزى الأوروبى فى فرانكفورت تحت شعار " احتلوا فرانكفورت Occupy Frankfurt " و قامت مظاهرات زيها فى مدن تانيه منها كولونيا و هامبورج و هانوفر و شتوتجارت و غيرها.

فى لندن قامت مظاهرات مشابهه نظمتها حركة " المملكه المتحده من غير خفض للانفاق " تحت شعار " احتلو بورصة لندن " و رفع المتظاهرين يفط بتطالب بوقف خفض الانفاق و وقف عمليات طرد العمال و الموظفين اللى بتقوم بيها الشركات الكبيره. و شافت العاصمه الايطاليه روما اعنف المظاهرات و هاجم ملثمين غضبانين الاوتوموبيلات و حرقوها و كسرو فترينات المحلات و البنوك و قامت حريقه فى مبنى تابع لوزارة الدفاع الايطاليه فى روما ، و هاجم البوليس المتظاهرين و رمى عليهم القنابل المسيله للدموع و حصلت مصادمات و اتقبض على اعداد من المتظاهرين و اتجرح حوالى 70 شخص. عمدة روما جيانى اليمانو Gianni Alemanno اتهم " البلطجيه " اللى قال انهم كانو كذا الف اتجمعو من نواحى ايطاليا و لحد كمان ممكن من كل نواحى اوروبا ، و اتوعد رئيس الوزرا سيلفيو بيرلوسكونى Silvio Berlusconi المتسببين فى اعمال العنف بالعقاب.

لينكات برانيه و مصادر 
 
 
 Berlusconi vows to punish rioters after Rome protest
 بالصور: احتجاجات فى معظم مدن القارة العجوز جراء الأوضاع الاقتصادية... 
 سبعون جريحاً بينهم 3 بحالة الخطر فى اعمال العنف فى روما ... 
 القاء القبض على نحو 175 فى احتجاج بشيكاجو ...
 اعتقال 129 من المتظاهرين المناهضين لوول ستريت فى بوسطون ... 
 الالاف يتظاهرون وسط لندن احتجاجا على سوء الأوضاع الاقتصادية ... 
 مظاهرات "احتلوا وول ستريت" تندلع فى  المانيا ... 
 هجوم على المصارف وحرق العربياتفى تظاهرات ايطاليا... 
 احراق مبنى تابع لوزارة الدفاع فى روما على هامش تظاهرة للـ"غاضبين" ... 
 اصابة 20 ايطاليا على الاقل جراء الاشتباكات مع البوليس... 

احتجاجات و انتفاضات